Oscar-skietery: “Oscar erg geskok” sê paOscar Pistorius Foto: Reuters Henke Pistorius, Oscar se pa, sê die skietvoorval op Valentynsdag by Oscar se huis, is ŉ groot skok vir almal. Oscar (26) het Donderdagoggend omstreeks 04:00 glo per ongeluk sy jaarlange vriendin, Reeva Steenkamp (30), geskiet, nadat hy haar glo as ŉ inbreker aangesien het. Volgens Henke is Oscar, wat intussen in hegtenis geneem is, erg deur die voorval geskok en getraumatiseer. “Ons is nog nie seker wat presies gebeur het nie. Oscar is besig met die polisie om verklarings af te lê. Ons doen egter ŉ beroep op die publiek om nie in die stadium enige aannames te maak nie,” het hy gesê. Henke het gesê sy hart gaan uit na die slagoffer se familie en vriende én na sy seun. “Net God kan vertroosting in hierdie moeilike tye gee,” het hy gesê. Intussen het verskeie nasionale en internasionale media instansies by die Pretoriase landdroshof begin saamdrom waar Oscar na verwagting binnekort op aanklagte van moord gaan verskyn. Klik hier om meer te lees. Die Suid-Afrikaanse model, Lee-Ann Liebenberg het vanoggend op haar Twitter-blad gesê “die hemel het ŉ lieflike engel ontvang”. “Goed. Ons wag vir die nuus en dink aan twee bitter seer families vanoggend. Daar’s nie ŉ pleister nie,” het die sanger Steve Hofmeyr getwiet. Die rugbyspeler Joost van der Westhuizen het geskryf: “Ek dink aan Oscar en beide gesinne in hierdie moeilike tyd.” En die sangeres Sorina, die Flooze,” skryf: “Ons harte en gebede gaan uit na Oscar en Reeva se familie. Mag God genesing bring in die bitter seer tyding.”